Αθήνα, 6 Οκτωβρίου 2015

**ΔΕΛΤΙΟ ΤΥΠΟΥ**

Αναφορικά με την πρόθεση της κυβέρνησης να καταστήσει υποχρεωτική τη χρήση πλαστικού χρήματος, από την πλευρά των ασθενών για την πληρωμή ιατρικών υπηρεσιών, επισημαίνουμε τα κάτωθι:

Ο ιατρικός κόσμος της χώρας δεν διαφωνεί με την εφαρμογή ολοκληρωμένου συστήματος μέτρων που στόχο έχουν την πάταξη της φοροδιαφυγής. Πλην όμως, διαφωνεί όταν στοχοποιούνται συγκεκριμένοι επαγγελματικοί κλάδοι ή ακολουθούνται πρακτικές που ευτελίζουν την ιατρική λειτουργία.

Επισημαίνουμε ότι η ιατρική λειτουργία είναι άκρως ευαίσθητη, πολλά δε τμήματα των ασθενών, ιδιαίτερα στην περιφέρεια, θέλουν να κρατήσουν απόρρητη ή μυστική την επίσκεψη στους ιατρούς, ιδιαίτερα όσον αφορά ειδικότητες ψυχιάτρων, ογκολόγων, γυναικολόγων κλπ. Και είναι άκρως καχύποπτοι στη διασφάλιση, μέσω ηλεκτρονικής διακίνησης επισκέψεων, του ιατρικού απορρήτου.

Επίσης, καλό θα είναι τα μέτρα τα οποία εφαρμόζονται να αφορούν και τη λειτουργία του κράτους με την άμεση εξόφληση των υποχρεώσεών του. Επί παραδείγματι, η ιατρική επίσκεψη ενός συμβεβλημένου ιατρού με τον ΕΟΠΥΥ, με τη χρήση πλαστικού χρήματος θα πρέπει να εξοφλείται άμεσα από τον λογαριασμό του ΕΟΠΥΥ και όχι μετά από μήνες, όπως συμβαίνει σήμερα.

Ο Π.Ι.Σ. θεωρεί ότι μέσα από ουσιαστικό διάλογο με τους αρμόδιους φορείς πρέπει να σχεδιαστεί σωστά η εφαρμογή του μέτρου, σύμφωνα με τα διεθνή πρότυπα, χωρίς να δημιουργούνται προβλήματα και παρενέργειες που θα ακυρώνουν ή θα υποβαθμίζουν λειτουργίες.

Αναμένουμε τις επίσημες θέσεις της κυβέρνησης για το συγκεκριμένο θέμα.

ΑΠΟ ΤΟ ΓΡΑΦΕΙΟ ΤΥΠΟΥ ΤΟΥ ΠΙΣ